
A V I Z 

asupra 
propunerii legislative privind modificarea şi completarea Legii nr.248 din 20 iulie 2005 privind regimul liberei circulaţii a cetăţenilor români în străinătate
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind modificarea şi completarea Legii nr.248 din 20 iulie 2005 privind regimul liberei circulaţii a cetăţenilor români în străinătate, trimisă cu adresa nr. Plx. 339/2014 din 23 iunie 2014, înregistrată sub nr. 4c-11/724 din 23 iunie 2014.
Camera Deputaţilor este Cameră decizională, conform dispoziţiilor art. 75 alin. (1) şi (3) din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

Senatul a respins propunerea legislativă în şedinţa din data de 18 iunie 2014, în calitate de primă Cameră sesizată.

Obiectul de reglementare este modificarea şi completarea Legii nr.248 din 20 iulie 2005 privind regimul liberei circulaţii a cetăţenilor români în străinătate, cu modificările ulterioare, în sensul: 
- eliminării din categoria documentelor de călătorie a paşaportului diplomatic electronic, paşaportului de serviciu electronic şi a paşaportului simplu temporar;
- adăugării în categoria documentelor de călătorie a paşaportului simplu electronic;
- stabilirea termenului de valabilitate a paşapoartelor simple la 5 ani;
- acordarea dreptului de a opta pentru eliberarea paşaportului simplu cetăţenilor români care „pe motive de conştiinţă, dezacord în ceea ce priveşte comunicarea către terţi a datelor sale biometrice sau cu caracter personal, nu doresc să opteze pentru obţinerea unui paşaport simplu electronic ".
În conformitate cu dispoziţiile art. 111 alin. (1) din Constituţia României, republicată, Guvernul, prin adresa cu nr. 6394/DRP/30.06.2014, a transmis punctul de vedere prin care nu susţine adoptarea propunerii legislative.

Consiliul legislativ a avizat negativ propunerea legislativă, prin documentul înregistrat sub nr. 303/24.03.2014. 
În reglementarea actuală tipurile de documente de călătorie pe baza cărora cetăţenii români pot călători în străinătate, prevăzute de Legea nr. 248/2005, sunt următoarele:

„ a) paşaport diplomatic;

b) paşaport de serviciu;

c) paşaport diplomatic electronic;

d) paşaport de serviciu electronic;

e) paşaport simplu;

f) paşaport simplu electronic;
g) paşaport simplu temporar;

h) titlu de călătorie".

Conform dispoziţiilor Hotărârii Guvernului nr. 557/2006 privind stabilirea datei de la care se pun în circulaţie paşapoartele electronice, precum şi a formei şi conţinutului acestora, cu modificările şi completările ulterioare, paşaportul simplu electronic a fost introdus în circulaţie la data de 31 decembrie 2008.


Paşapoartele aflate asupra titularilor începând cu această dată îşi păstrează valabilitatea până la expirarea perioadei pe care au fost emise, urmând a fi retrase treptat din circulaţie potrivit solicitărilor cetăţenilor. În acest sens, există paşapoarte simple cu valabilitate de 10 ani emise anterior datei la care România a pus în circulaţie paşaportul simplu electronic. 
Caracteristicile, rubricaţia, numărul şi tipul elementelor de siguranţă ale paşaportului electronic românesc, precum şi elementele biometrice stocate în mediul electronic de stocare, respectiv imaginea facială şi impresiunile digitale ale titularului sunt în conformitate cu dispoziţiile Regulamentului (CE) nr. 2252/2004 al Consiliului din 13 decembrie 2004 privind standardele pentru elementele de securitate şi elementele biometrice integrate în paşapoarte şi în documente de călătorie emise de statele membre.

Regulamentul este obligatoriu în toate elementele sale şi se aplică direct în statele membre, în conformitate cu Tratatul de Instituire a Comunităţii Europene. Aplicarea Regulamentului este obligatorie pentru România, făcând parte din acquis-ul Schengen, neaplicarea dispoziţiilor sale atrăgând sancţionarea României conform Tratatului privind Funcţionarea Uniunii Europene. 

De altfel, literele a) şi b) ale alin. 2) al art. 18 din Legea nr. 248/2005 cu modificările şi completările ulterioare au fost modificate de pct. 12 al art. I din Legea nr. 175 din 6 iunie 2013, publicată în Monitorul Oficial nr. 343 din 11 iunie 2013, valabilitatea paşapoartelor simple electronice fiind de 3 ani pentru persoanele care nu au împlinit 12 ani şi de 5 ani pentru persoanele cu vârsta de peste 12 ani. 
În cazul paşapoartelor simple, legea actuală prevede că valabilitatea acestora este de 3 ani pentru persoanele care nu au împlinit 14 ani, 5 ani pentru persoanele cu vârsta între 14 şi 25 de ani şi 10 ani pentru persoanele care au împlinit vârsta de 25 de ani. 

Cu privire la siguranţa datelor cu caracter personal, art. 4 alin. (3) din Regulamentul sus menţionat prevede că „Datele biometrice sunt colectate şi stocate pe suportul de stocare al paşapoartelor şi al documentelor de călătorie, în vederea eliberării acestor documente. În sensul prezentului regulament, elementele biometrice din paşapoarte şi din documentele de călătorie sunt folosite numai pentru a verifica:

(a)
autenticitatea paşaportului sau a documentului de călătorie;

(b)
identitatea titularului pe baza elementelor comparabile direct disponibile când paşaportul sau documentul de călătorie trebuie, prin lege, prezentat".

În conformitate cu art. 6 alin. (6) din Hotărârea Guvernului nr. 94/2006, „După personalizarea paşaportului simplu electronic şi transmiterea acestuia la organul competent să îl elibereze, datele biometrice stocate în bazele de date de producţie se şterg prin procedură automată".

În şedinţa din data de 9 septembrie 2014, potrivit art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat actul normativ supus avizării, expunerea de motive, punctul de vedere al Guvernului, precum şi avizul Consiliului Legislativ. 

În urma dezbaterilor, cu majoritate de voturi (1 vot împotrivă), s-a hotărât acordarea unui aviz negativ propunerii legislative.

În raport cu obiectul şi conţinutul reglementării, propunerea legislativă face parte din categoria legilor organice.
                            VICEPREŞEDINTE,                                                         SECRETAR,
                    Ciprian NICA                                                      Constantin STRAGEA
Consilier parlamentar,

